சௌதியா நினைவு மண்டபம்

சௌதியா நினைவு மண்டபம் (Chowdiah Memorial Hall) இந்தியாவின் கர்நாடக மாநிலம் பெங்களூரில் உள்ள ஒரு பண்பாட்டு மையமாகும், இசை மற்றும் நாடக நிகழ்ச்சிகளுக்கும் போட்டிகளுக்கும் ஓர் இருப்பிடத்தை இம்மண்டபம் வழங்குகிறது. பெங்களுரின் புறநகர்ப் பகுதியான மல்லேசுவரத்தில் இம்மண்டபம் அமைந்துள்ளது. வயலின் இசைக் கலைஞர் திருமகூடலு சௌதியாவுக்கு அஞ்சலி செலுத்தும் வகையில் இது கட்டப்பட்டது. 1961 ஆம் ஆண்டில் நிறுவப்பட்ட ஒரு சுயாதீனமான பதிவு செய்யப்பட்ட அமைப்பான இசை அகாடமி மண்டபத்தை நிர்வகிக்கிறது. வரலாறு. பெங்களூர் மேம்பாட்டு ஆணையத்தின் முன்னாள் தலைவரான கே. கே. மூர்த்தி, வயலின் மேதை சௌதையாவின் நினைவாக ஒரு மண்டபத்தை கட்டும் யோசனையை கொண்டு வந்தார். காயத்ரி பூங்கா விரிவாக்கம் என்ற தாழ்வான பகுதியை அவர் தேர்ந்தெடுத்தார். இதனால் முழு மண்டபமும் ஓர் உயரமான இடத்திலிருந்து தெரியும். மாநகராட்சி இந்த நிலத்தை அகாடமிக்கு 99 ஆண்டுகளுக்கு குத்தகைக்கு எடுத்தது. இத்திட்டத்திற்கான நிதி மாநில அரசு, சிண்டிகேட் வங்கி போன்ற வங்கிகள் மற்றும் பொதுமக்களிடமிருந்து நன்கொடைகள் திரட்டப்பட்டன. எசு. என். மூர்த்தியால் வடிவமைக்கப்பட்ட இந்தக் கட்டிடம், ஏழு ஆண்டுகள் கட்டுமானத்திற்குப் பிறகு 1980 ஆம் ஆண்டு நவம்பர் மாதம் 14 ஆம் தேதியன்று ரூ. 36 லட்சம் செலவில் கட்டி முடிக்கப்பட்டது. கட்டிடக்கலை ஒர் இசைக்கலைஞரின் நினைவாக அர்ப்பணிக்கப்பட்ட இந்த அரங்கம், ஏழு நரம்புகளைக் கொண்ட ஒரு பிரம்மாண்டமான வயலினின் வடிவத்தில் கட்டப்பட்டுள்ளது. நரம்புகள், சுருதிகள், பாலம் மற்றும் வில் என வயலினின் அனைத்து உறுப்புகளும் இதில் முழுமையாக இடம்பெற்றுள்ளன . இதன் பளிங்குத் தரை கொண்ட முகப்பு மண்டபம், சரவிளக்குகளால் ஒளியூட்டப்பட்டுள்ளது. நிகழ்வுகள் கர்நாடக மற்றும் இந்துசுத்தானி கச்சேரிகள், இயாசு, பாலேக்கள், பாரம்பரிய மற்றும் சமகால நடன நிகழ்ச்சிகள், ஆடை அலங்கார நிகழ்ச்சிகள், நாடகங்கள், சூகல்பந்திகள், கசல்கள், பன்னாட்டு இசை விழாக்கள், பட்டமளிப்பு விழாக்கள் மற்றும் பள்ளி நாள் நிகழ்ச்சிகள் ஆகியவற்றிலிருந்து பரந்த அளவிலான நிகழ்ச்சிகளை இந்த அரங்கம் நடத்துகிறது. மேற்கோள்கள் வெளி இணைப்புகள்